終南雲際精舍尋法澄上人不遇歸高冠東潭石淙望秦嶺微雨作貽友人
作者：岑參
朝代：唐

paragraphs: 昨夜雲際宿，旦從西峰回。
不見林中僧，微雨潭上來。
諸峰皆青翠，秦嶺獨不開。
石鼓有時鳴，秦王安在哉。
東南雲開處，突兀獮猴臺。
崖口懸瀑流，半空白皚皚。
噴壁四時雨，傍村終日雷。
北瞻長安道，日夕生塵埃。
若訪張仲蔚，衡門滿蒿萊。